Am End fum Römisch Raich is de Befökarung in de Grenzbrovinz duch  Geamanenainfele wéniga woan und fü Villae rustica han neama benuzt woan und fafåin. Schã im 3. Joahundat han de Alemanen iwan retischn und owageamanischn Limes driwa und hãm si in de Agri Decumates nida låssn. Doat is de Benuzung fu römische Lãndhaisa archeologisch oft schwa zan nåchwaisn. In ãndane Gégendn hãm de Geamanen schnö d römische Lémsoat ãgnuma und ma kã archeologisch néd so laicht zwischn ana römischn und ana geamanischn Benuzung fu de Villae rusticae untaschaidn. An da Donaugrenz und im Foaåipnlãnd woa åwa dé Gegend so dicht bewåidet, das si de Geamanen maistns bai ehemålige römische Lãnhaisa âiquartiad hãm, wai doat schã grodets Åkalãnd foahãndn gwén is. In Bayern und Ésdaraich håd ma déswéng bai fåst jéda gressan Bajuwarn-Sidlung a römische Villa rustica daném gfundn, zan Baischbü in Waging am Se und in Schdraubing. Im Südwestn fu Daidschlãnd håd ma neta bai da Villa Rustica fu Wrumlingen a sekundeare Nuzung fu da römischn Bausubstanz duach Geamanen nåchwaisn kina.